**Materiál na rokovanie** Materiál č.: 6/2014/2

**2. zasadnutia**

**Mestského zastupiteľstva Dunajská Streda**

**v VII. volebnom období**

***Dunaszerdahely Város Képviselő-testülete***

***2. ülésének beterjesztett anyaga***

***a VII. választási időszakban***

**Návrh na schválenie Rokovacieho poriadku komisií Mestského zastupiteľstva mesta Dunajská Streda**

***Határozati javaslat Dunaszerdahely Város Képviselő-Testülete szakbizottságainak Szervezeti és Működési Szabályzatáról***

Predkladá : Ing. Zoltán Hájos, primátor mesta

*Beterjeszti:*

Kontrolovala: Ing. Júlia Bubniaková, prednostka MsÚ

Ellenőrizte:

Vypracovala: Mgr. Priska Czúfalová, právny referát ÚP

*Kidolgozta:*

Návrh na uznesenie: Mestské zastupiteľstvo po prerokovaní predmetu návrhu

*Határozati javaslat:*

# 

**A/ s c h v a ľ u j e**

Rokovací poriadok komisií Mestského zastupiteľstva mesta Dunajská Streda v predloženom rozsahu

**December 2014**

***2014. december***

**ROKOVACÍ PORIADOK KOMISIÍ**

**MESTSKÉHO ZASTUPITEĽSTVA MESTA DUNAJSKÁ STREDA**

**§ 1**

**Úvodné ustanovenia**

1. Rokovací poriadok Komisií Mestského zastupiteľstva mesta Dunajská Streda (ďalej len „komisie“) upravuje spôsob rokovania komisií zriadených Mestským zastupiteľstvom v Dunajskej Strede (ďalej len „mestské zastupiteľstvo“). Rokovací poriadok ďalej upravuje zvolanie, prípravu, priebeh a obsah rokovania, spôsob uznášania sa a prijímania uznesení, vrátane spôsobu kontroly ich plnenia a zabezpečenia úloh a niektoré ďalšie otázky činnosti komisií.
2. Komisie sú poradným, iniciatívnym a kontrolným orgánom mestského zastupiteľstva na konzultovanie otázok a prípravu stanovísk k veciam, ktoré patria do ich pôsobnosti.
3. Členovia komisie sú poslanci zvolení mestským zastupiteľstvom. Komisie môžu okrem Komisie pre nezlučiteľnosť funkcií a mandátovej prizvať na svoje zasadnutie aj odborníkov z danej oblasti, ktorí majú poradný hlas. O prizvaní odborníkov rozhoduje príslušná komisia uznesením.
4. Komisie nemajú rozhodovaciu právomoc.

**§ 2**

**Pôsobnosť komisií**

1. Komisie vypracúvajú stanoviská, iniciatívne návrhy a podnety na riešenie v rámci poradnej a iniciatívnej funkcie na úsekoch, pre ktoré boli zriadené.
2. Podľa potreby komisie spolupracujú aj so štátnymi orgánmi, orgánmi vykonávajúcimi štátnu správu, s politickými stranami a hnutiami, záujmovými združeniami občanov, s právnickými a fyzickými osobami pôsobiacimi na území mesta.
3. Komisie si môžu podľa potreby k svojej činnosti vyžiadať odborné stanoviská zamestnancov Mestského úradu v Dunajskej Strede (ďalej len „mestský úrad“) alebo stanoviská externých pracovníkov – znalcov.

**§ 3**

**Zvolanie a zasadnutie komisií**

1. Zasadnutia komisií sa uskutočňujú ako riadne alebo mimoriadne.
2. Riadne zasadnutia komisií sa uskutočňujú podľa potreby, spravidla však pred zasadnutím mestského zastupiteľstva.
3. Mimoriadne zasadnutia môžu byť zvolané na prerokovanie závažných úloh a problémov.
4. Zasadnutia komisií sú neverejné. Zúčastňuje sa ich tajomník komisie a podľa povahy prerokovávanej veci môžu byť k jednotlivým bodom prizývaní predkladatelia a spracovatelia materiálov, prípadne iní zamestnanci mestského úradu.
5. Zasadnutie komisie zvoláva predseda komisie. V čase jeho neprítomnosti alebo nespôsobilosti na výkon funkcie zasadnutie zvolá podpredseda komisie.
6. Na zasadnutie komisie sa členovia zvolávajú najneskôr 3 pracovné dni pred zasadnutím komisie. Mimoriadne zasadnutia komisie sa zvolávajú aspoň 48 hodín pred zasadnutím komisie. Pozvánka spolu s písomným materiálom sa doručuje členom komisie elektronickou poštou.
7. Návrh programu zasadnutia komisie sa jej členom oznamuje spravidla písomne.
8. Pokiaľ sa člen komisie nemôže zúčastniť na zasadnutí komisie, oznámi to predsedovi alebo tajomníkovi komisie.
9. Program rokovania komisie vychádza z potrieb mestskej samosprávy a z prijatých uznesení a návrhov orgánov mesta a orgánov mestského zastupiteľstva..

**§ 4**

**Príprava rokovania komisií**

1. Prípravu rokovania komisie organizuje mestský úrad v spolupráci :
   * s predsedom komisie,
   * s podpredsedom komisie,
   * s členmi komisie.
2. V procese prípravy rokovania komisie určí predseda komisie:
   * čas, miesto a program rokovania,
   * spôsob prípravy materiálov a zodpovednosť za ich vypracovanie,
   * jednotlivých členov, ktorí budú spolupracovať na príprave alebo posudzovaní pripravovaných materiálov a návrhu uznesení,
   * zabezpečenie stanoviska alebo odbornej expertízy príslušného orgánu.
3. Komisie sa podieľajú na príprave a posudzovaní pripravovaných materiálov v súlade s kompetenciami, ktoré im vymedzilo mestské zastupiteľstvo.
4. Predkladateľ materiálu zodpovedá za to, že jeho obsah, vrátane návrhu na uznesenie, je v súlade s ústavou, zákonmi a ostatnými všeobecne záväznými právnymi predpismi.
5. Prekladateľom materiálu môže byť:

* predseda komisie,
* členovia komisie,
* primátor,
* poslanci mestského zastupiteľstva,
* hlavný kontrolór,
* prednosta mestského úradu
* iné osoby, ktoré materiál predkladajú prostredníctvom predsedu a podpredsedu komisie.

1. Materiály a odborné podklady na rokovanie komisie zabezpečuje mestský úrad, ktorý určí organizačné a technické podmienky predkladania materiálov vrátane lehôt a rozsahu.

**§ 5**

**Rokovanie komisií**

1. V úvode rokovania predsedajúci oznámi počet prítomných členov, menovite oznámi ospravedlnených členov a predloží na schválenie návrh programu rokovania.
2. Predsedajúci vedie rokovanie tak, aby splnilo účel v súlade so schváleným programom.
3. Pred hlasovaním o programe môžu členovia navrhnúť jeho zmenu, a to rozšírením o ďalšie body, vypustenie niektorých bodov alebo zmenu poradia prerokovania jednotlivých bodov.
4. Predsedajúci udeľuje slovo členom v poradí, v akom sa do diskusie prihlásili a po nich ostatným účastníkom rokovania.
5. Predsedajúci udelí mimo poradia slovo členovi a účastníkovi s hlasom poradným, ak požiada o prednesenie faktickej poznámky, technickej pripomienky alebo otázky.
6. Na zasadanie komisie sa pozývajú:

– členovia komisie,

– odborníci,

– ďalšie osoby určené predsedom komisie.

1. Komisia je spôsobilá rokovať a uznášať sa, ak je prítomná nadpolovičná väčšina všetkých jej členov. V prípade, ak nie je prítomný na zasadnutí dostatočný počet členov komisie, zvolá predseda do 5 dní nové zasadnutie komisie.

**§ 6**

**Rokovací jazyk**

1. Rokovacím jazykom na rokovaniach komisie je štátny jazyk, avšak možno používať aj maďarský jazyk ako jazyk národnostnej menšiny, ak s tým súhlasia všetci prítomní.
2. Ak na zasadnutí komisie vystúpi cudzinec, ktorý sa zúčastňuje rokovania na základe pozvania, mestský úrad zabezpečí tlmočníka.

**§ 7**

**Príprava uznesení komisie**

1. Konečné znenie návrhu uznesenia musí obsahovo zodpovedať cieľom, ktoré sleduje prerokovávaná problematika a výsledkom rokovania.
2. Uznesenia komisií sa formulujú stručne, s menovitým určením nositeľov úloh z nich vyplývajúcich a s termínmi ich splnenia.

**§ 8**

**Prijímanie uznesení**

1. Komisie rozhodujú o každom návrhu hlasovaním. Hlasovanie sa spravidla uskutoční bezprostredne po skončení alebo uzavretí diskusie, ak komisia nerozhodne bez diskusie inak.
2. Hlasovanie je zásadne verejné.
3. Verejne sa hlasuje zdvihnutím ruky, ak sa komisia neuznesie na inom spôsobe verejného hlasovania.
4. Výsledky hlasovania vyhlási predsedajúci tak, že oznámi počet členov, ktorí sa zúčastnili na hlasovaní, počet členov, ktorí hlasovali za návrh, počet členov, ktorí hlasovali proti návrhu, počet členov, ktorí sa zdržali hlasovania a počet členov, ktorí nehlasovali.
5. Pri hlasovaní člena je zastúpenie iným členom alebo inou osobou vylúčené.
6. Tajne sa hlasuje, ak sa na tom uznesie komisia.
7. Na tajné hlasovanie sa použijú hlasovacie lístky, ktoré overovatelia vydajú členom. Na priebeh tajného hlasovania dozerajú overovatelia, ktorí spočítajú hlasy a vyhotovia zápisnicu o výsledku tajného hlasovania.
8. Poverený overovateľ oznámi počet vydaných hlasovacích lístkov, počet odovzdaných hlasovacích lístkov, počet platných a počet neplatných hlasovacích lístkov, počet hlasov potrebných na schválenie, počet členov, ktorí hlasovali za návrh, počet členov, ktorí hlasovali proti návrhu, počet členov, ktorí sa zdržali hlasovania. Predsedajúci vyhlási výsledok hlasovania.
9. Výsledky tajného hlasovania vyhlási predsedajúci tak, že oznámi počet vydaných hlasovacích lístkov, počet odovzdaných hlasovacích lístkov, počet platných a počet neplatných hlasovacích lístkov, počet hlasov potrebných na schválenie, počet členov, ktorí hlasovali za návrh, počet členov, ktorí hlasovali proti návrhu, počet členov, ktorí sa zdržali hlasovania a skonštatuje prijatie uznesenia potrebným počtom hlasov členov, ktorí hlasovali za návrh.
10. Pri dvoch alebo viacerých variantoch návrhu na uznesenie, hlasuje komisia najskôr o variante odporúčanej predkladateľom. Schválením jednej varianty sa ostatné považujú za neprijaté.
11. Pred každým hlasovaním predsedajúci oznámi, o akom návrhu sa bude hlasovať a zopakuje presné znenie návrhu.
12. Uznesenie je prijaté, ak zaň hlasuje nadpolovičná väčšina prítomných členov komisie. V prípade rovnosti hlasov je rozhodujúci hlas predsedu komisie a v jeho neprítomnosti hlas podpredsedu komisie.

**§ 9**

**Hlasovanie „per-rollam“**

1. V odôvodnených prípadoch, t.j. ak je potrebné urýchlene zistiť stanovisko členov komisie k niektorým materiálom alebo v prípadoch, ktoré si nevyžadujú osobitné zasadnutie komisie, je možné na základe rozhodnutia predsedu komisie uskutočniť hlasovanie formou „per rollam“.
2. Hlasovanie sa uskutočňuje elektronickou formou. Lehotu na posúdenie návrhu a vyjadrenie sa k návrhu určí predseda komisie.
3. Výsledky hlasovania majú rovnakú vypovedaciu hodnotu ako hlasovania uskutočnené na zasadnutiach komisie.
4. Po ukončení procesu rozhodovania informuje predseda elektronicky všetkých členov komisie o výsledku hlasovania a následne aj na najbližšom zasadnutí komisie.
5. O rozhodovaní „per rollam“ vyhotoví tajomník komisie zápisnicu.

**§ 10**

**Kontrola plnenia uznesení**

1. Predseda komisie zabezpečuje a kontroluje plnenie úloh vyplývajúcich z uznesení komisie.
2. Informáciu o kontrole plnenia uznesení predloží predseda komisie vždy na každom riadnom zasadnutí komisie.

**§ 11**

**Organizačné zabezpečenie rokovania komisie**

1. Rokovanie komisie administratívne a organizačne zabezpečuje mestský úrad.
2. Z rokovania komisie sa vyhotovuje vždy písomná zápisnica, ktorá obsahuje záznam o tom, kto rokovanie viedol, počet prítomných členov, obsah rokovania, stručný obsah vystúpenia rečníkov, prijaté uznesenia a výsledky hlasovania o nich.
3. Zápisnicu z rokovania komisie vyhotovuje tajomník komisie do 3 dní od zasadnutia komisie.
4. Zápisnicu z rokovania podpisujú predseda komisie a tajomník.
5. Všetky materiály z rokovaní komisie sa archivujú na mestskom úrade. Členovia komisie majú prístup k týmto materiálom podľa zásad stanovených mestským zastupiteľstvom.

**§ 12**

**Záverečné ustanovenia**

1. Ak sa počas zasadnutia komisií vyskytne pochybnosť o postupe podľa tohto rokovacieho poriadku, v jednotlivých prípadoch rozhoduje predsedajúci.
2. Zmeny a doplnky tohto rokovacieho poriadku schvaľuje mestské zastupiteľstvo.
3. Zrušuje sa Rokovací poriadok komisií Mestského zastupiteľstva v Dunajskej Strede zo dňa 22.12.2010.
4. Tento rokovací poriadok bol schválený uznesením mestského zastupiteľstva č........ dňa 9.12.2014 a nadobúda účinnosť dňom schválenia.

V Dunajskej Strede, ............2014

JUDr. Zoltán Hájos

primátor mesta